‘एसडीएम अपने आप को लाट साहब नहीं समझें’
जन अधिकार समिति व इससे जुड़े लोगों ने गुरुवार को फिर से एसडीएम के खिलाफ निंदा प्रस्ताव का बयान जारी किया है। बुधवार को समिति ने केरल में हो रही हिंसा के विरोध में धरना दिया था। इस दौरान ज्ञापन लेने एसडीएम के देरी से आने से नाराज समिति सदस्यों ने रैली निकाली, नारेबाजी की तथा ज्ञापन चौराहे पर चस्पा कर दिया था।
जनाधिकार समिति संयोजक एडवोकेट ईश्वरप्रसाद त्रिवेदी, डॉ. विजय सिंह, शक्तिसिंह, कान्हसिंह चौहान, प्रकाश मांदलिया, लक्ष्मीनारायण पाटीदार आदि के नाम से जारी बयान में कहा गया है बुधवार को नगर के प्रबुद्धजन व विभिन्न समाज प्रतिनिधियों ने वामपंथियों के खिलाफ धरना दिया। लेकिन ज्ञापन लेने एसडीएम समय पर नहीं आए। इससे 300 से ज्यादा लोगों को इंतजार करना पड़ा। यह प्रशासन की हठधर्मिता है। इसलिए प्रशासन के खिलाफ निंदा प्रस्ताव पारित किया गया है। साथ ही केंद्र सरकार से अपील की गई कि मसूरी स्थित लालबहादुर आईएएस प्रशिक्षण अकादमी के पाठ्यक्रम में बदलाव किया जाए। क्योंकि वहां से निकलने वाले प्रशासनिक अफसर (एसडीएम) खुद को लाट साहब, अंग्रेजों के जमाने के राय बहादुर समझते हैं। एक तरफ प्रधानमंत्री हाथ जोड़कर खुद को जनता का सेवक कहते हैं और दूसरी तरफ अधिकारी जनता के पास जाने में खुद को छोटा समझते हैं। वे तो कार्यालय में जनता को बुलाना व इंतजार करवाना शान समझते हैं। इसलिए सरकार भारतीय प्रशासनिक सेवा का नाम बदलकर भारतीय लोक सेवा भी करें तो बेहतर होगा। और अफसर भी खुद को लाट साहब ना समझें। जन भावना का ध्यान रखें। जनता के सेवक के रूप में काम करें।
अभिव्यक्ति की स्वतंत्रता और निजी विचार है
मामले में एसडीएम अनूप कुमार सिंह ने कहा ज्ञापन लेने के लिए मौके पर आने से मना नहीं किया था। चौपाटी तरफ से आते वक्त फाटक लग गई तो लोगों की भावना का ध्यान रखते हुए वापस फोरलेन होकर शंकर मंदिर पुलिया होते हुए घंटाघर चौराहे पर पहुंचे। इसलिए देर हुई। फिर भी यदि ऐसा कोई बयान जारी हुआ है तो यह अभिव्यक्ति की स्वतंत्रता है और बयान जारी करने वालों के निजी विचार होंगे। इस बारे में कोई कमेंट नहीं है।
hin_Deva hin_Deva hin_Deva hin_Deva hin_Deva